
Lidijina ruža. 

(Legenda.) 

Ko snježni liljan, na kom rosa blista 
U pramaljetnog jutra prvom sjaju. 
Bijaše dijeva krijeposna i čista 
U divnog kraja trulom naraštaju. 

Oko nje lažni stajali idoli 
I raskoš, grimiz, zlato cijelog svijeta, 
A1 ona samo jedno srcem voli. 

Ne mareć za čim rulja gramzi kleta. 
Kad prvi tračak ranoranke zore 
Nad mramorne se rimske spusti ziđe, 
Več pogled svoj je upirala gore. 

Gdje mistične joj tajne oči vide. 

A kad je nojca svoja crna krila 
Na sunce djela, da ne sjaji svijetu, 

I tad je o svom vjereniku snila, 

Koj nosi krunu trnovu i svetu. 

I stupala je crnom zemljom ovom 
Ko andjeo, koj palmu mira diže. 

Sve puneč nekim svetim blagoslovom. 
Kud ona krenu ko da Bog je bliže! 

I snivala je, ko što dijete snije 
Na bijelim grudma svoje majke drage, 
O suncu onom, koje sav svijet grije 
I ljubavi svud sipa zrake blage,- 
I gledala je rajski Jeruzalem 
Sa vratima od zlata i safira. 

Do alema gdje sjajni blješti alem. 

Gdje »Aleluja« vječni srce dira. 

Gdje u sredini rajskog perivoja 
Života stablo vječnim cvijetom cvate. 
Gdje smrti nema niti krvnog boja. 
Gdje čisto janje bijelo dijeve prate. 

Ko ponositi s Libanona cedar. 

Prkosi t vičan vihru i oluji, 

Ko munja hitar, kao nebo vedar. 

Lukavstvom nalik otrovnici guji. 

Patricij mladi spazio ju netom. 

Od katakomba kad je išla kudi, 

I planu za njom strašću divljom kletom. 

Tek zagrljaja plamnih željkujući. 

A! zalud sve mu riječi pune milja, 

I zalud zlato, zalud kamen dragi. 

On nije našo čarovnoga bilja. 

Da smiješak milka izmami joj blagi. 

I njega odbi, ko što odbi druge, <v- 

Jer drugomu je vječnu vjeru dala . , . 

On osta bjesneć usred divlje tuge, 

Ko brodolomac vrh dalekih žala,- 
I osvetom mu tuga se prevrnu, 

Tiranu rimskom odao ju jadnu, 

I predao je u smrt leđnu, crnu, 

I libijskomu lavu, žrtve gladnu. 

* 

Igara svanu dan. I ljudstvo hiti 
U cirkus velji, ko da zlato dijeli 
I v hljebac bijeli ćezar. Krv će liti 
Žrtava, koje umirat veseli. 

Pred lavove će bacat djecu Krista 
I prolit će se njima krvca vrela. 

Da u nebesma onim sjajem blista, 

Koj prvi puta sijevnu sa propela. 

I Lidija u ruhu svečanome 

Svoj čas već čeka, kao srna plaha. 

Za lijer svoj boji u času se tomu. 

Za život krhki ne zna više straha. 

U bijelom ruhu cvijećem ovjenčana. 

Na grudima joj bijela ruža cvate,- 
Sad vesela je, jer je odabrana 

Med one, koje bijelo janje prate. 

Još jednom pred nju došao je žedan. 

Ne njene krvi, nego srca njena. 

On, koj rad žarke svoje strasti bijedan. 
Već predao je carstvu crnih sjena. 

»U mojoj vlasti sad je kraj tvoga vijeka, 
Ko biser mogu smrvit ga u šaci. 

Daj preni mi se, zvijer te strašna čeka, 

I strašnog groba zijevaju već mraci. 

Daj preni mi se, mojom dragom budi, 

I spasit ću te, kraljicom ćeš biti, 

Z* Pred tobom svi će klanjati se ljudi. 

Na ružama ćeš zlatne sanje sniti. 

Pred tobom crne ropkinje će bacat 
Dragulje divne, milmirisom kadit. 

Dječaci grčki pred tobom koracat. 
Lepezama te nojevima hladit. 

Ja sam, tvoj rob ću klečati pred tobom. 
Izvršit svaku želju srca tvoga, 

Ded preni mi se, gdje si već pred grobom. 
Okani svog se Boga kršćanskoga! . . .« 
A ona njemu, kao s drugog kraja, 

Tol nježno kano zefir pramaljetni: 

»Već čujem glazbu našeg divnog raja 
I clizejski vidim gaj već cvjetni. 

Već himne svete mojoj duši ore. 

Na sunčanim se kol'ma dragi vozi. 
Kristalne vidim njegove već dvore, 

* Pred njim se u prah ruše krivi bozi. 

O bijedni mladce, što je tvoje blago. 

No sitni prašak prema ovom sjaju? 

I sto put mrijet bi za nj 7 mi bilo drago 
U strašne smrti leđnom zagrljaju! . . .« 
On ciknu na to kao guja ljuta: 

»O jadnice, ti mahnita si toli. 
Zaboravljaš, da smrt te čeka kruta. 

Sramota grozna . . . mučeničke boli! . . .« 
»Ja cvijet sam 'poljski; Gospod ubra mene. 
Od ciparskoga groždja sladji za me. 

Dok On me pazi, što če hadske sjene? 
Ta izvest će me k svijetlu iz te tame!« 
»U propast srćeš . . . tako ginu laste 
U leđnoj buri, dok o vesni sniju,- 
Oblačine se na te kupe tmaste. 

Dok misliš, da te traci sunca griju. 

O podji za mnom, nemoj mrzit na me. 
Prokletstvom nemoj mrštit moje čelo. 

Zar nemaš baš ni riječce dobre za me, 

O podji sa mnom, moje čedo bijelo!« 

A1 ona spusti dolje k zemlji glavu 
I bistra suza zasja joj na oku: 

»Za časak krvnik predat će me lavu, 

A ti ćeš lutat po svijetu široku,- 
Nek Bog ti prosti, ja ti praštam rado. 
Mir budi s tobom uvijek, bijedni brate. 
Ne, mržnje demon nije mene svlado, 

U rajskim dvor''ma molit ću još za te. 
Nek kletvu skine Višnji sa tvog čela 
I tračak svijetla spusti vrh tvog krova,- 
Sa mojih grudi ova ruža bijela, 

Nek dar ti bude mojeg blagoslova! . . . 


Uminula je! Tako suze minu 
Na zjenam' čeda, kad ga majka diže. 
Golubica joj duša gor' se vinu. 

Da bude svome vjereniku bliže. 

Uminula je! Tako zraka mine, 

Metuljeva što ljeska šarna krila. 

Kad blaga nojca tihano je skine. 

Tek što je časak sijevkom sreće snila . . . 
A on je slušo pljesak rimskog puka. 

Kad nagu vidje, lijepu kano zoru, 

I gledao -je, kako usred muka 

Još modre pči diže k rajskom dvoru. 

I on je gledo, kako divlje prijete 
Već lavlje ralje tijelu mučenice, 

I on je gledo, kako pandže klete 
Božanstveno joj krvlju ruje lice, 

I on je gledo, gdje na zemlju pada. 

Gdje žutim pijeskom krv joj teći stala, 

I srce mu je usred onih jada 
Ko prva zraka svjetla obasjala. 

Od onog časa njenu ružu svetu 
On nosio je kao zalog mili, 

I kud je pošo po tom jadnom svijetu, 

Ko da se nad njim neki andjel krili. 
Zatomit tugu u čas prvi htjede, 

U divljim slastim strasnog bakanala, 

U cjelovima žena, koje blijede 
Od strasti ginu i od groznih zala. 
Plesačice Helenjanke je gledo 
I slušo glazbu najboljih lutnjara. 

Za gozbom igru junačku je redo, 

Cjelivo gospe istočnoga žara. 

LI zalud sve! . . . On mjesto divnih žena 
Tek plesat vidje gole okosnice. 

Na usta kako izvire im pjena 
I kako cere svoje grdno lice. 

A mjesto ruža, što im čelo rese. 

On vidje, kako na .njeg sikću zmije, 

A plamne ralje kako im se kese. 

Jer svaka htjela krv bi mu da pije. 

A kad je stavljo falernskoga vina 
Na žedne usne zlatan vrč da pije, 

Ko krv da pije posred hadskih tmina, 

A oko njega opet same zmije. 

I lovor vijenac, koj mu cezar poda. 

Ko ruglo neko zgazio je . doma, 

Ko avet neka prokletoga roda. 

Po pustoj noći bludeći siroma. 

Erinije su na njeg žig svoj djele 
l pratile ga kletvom svuda, svuda, 

Ko da nad glavom križaju mu strijele, 

A ni sam ne zna, nije li već luda?! . . . 
Tek zvijezdnih noći, kad je u svom dvoru 
Počivo snatreć . . . neko čuvstvo tajno 
Nedoglednom ga nekom zvalo moru, 

LI kojem duše ćute svijetlo bajno. 

Tek zvijezdnih noći kucale mu grudi 
U nekom plahom zagrljaju sreće, 

Ko da mu duša višim sferam' bludi 
LI vizijama rajsko beruć cvijeće. 

I ko da sama od sebe mu ruka 
Za Lidijinom onda ružom hvata, 

I nadzemno ga neko biće nuka. 

Da spominje se svojeg mrtvog zlata. 

I tad, ko crnom da je konac jadu. 

U grudima mu srce kuca jače 
I vrele suze na oči se kradu ' 

I od milinja onda plače . . . plače . . . 

* . 

U cirku rimskom iza mnogo ljeta 
Puk opet gleda kršćanskog junaka,- 
LI času kad ga neman taknu kleta, 
Nebesna mu na licu sjevnu zraka. 

I vidi puk, gdje smješka se u muci, 

I vidi puk, gdje k usnam ruku pruža: 

Sa krvlju svetom njegovom u ruci 
Orosila se — Lidijina ruža. 




PJESME NEOFITE 

Kiitiji 

Bježi blijeda Klitijo, dijete grijeha. 
Zlatnim velom ljubavi, što me smami 
Nekoć, kad smo zelenim poljem cvjetnim 

Lutali sami. 

Na tvom licu smiješak je sreće sjao. 
Divljim ružanL okiti kosu svoju. 

Vjetrić s grana sipao ljetno cvijeće 

Na glavu tvoju. 

Žutim šljunkom stupale naše noge 
Ispod granja, žubornog pokraj vrela. 
Zrak je drhto, drhtah i ja kraj tebe 

Ti si me smela. 

Miris tvojih valovnih grudi, dijete. 
Snježnih kano lotosa bijelog cvijeće 
Mojoj duši zborio tajnom pjesmom 

Vječite sreće. 

Dugo već sam gledao lice tvoje 
I u modrih očiju tvojih more. 

Moje srce plamtilo kano vulkan 

Vezuvske gore. 

Tad me divlje trgnu u srcu mojem 
Moje ruke sapeše tijelo tvoje 
I na grudi mramorne tisnuh strastno 
' Usnice svoje. 

Divna kano proljetnog vrela žubor. 
Mlada kano suza na oku čeda 
Slatkom sanjom smrtniku meni jadnom 

Dala si meda 

Bježi blijeda Klitijo, dijete grijeha! 
Sad još oni cjelovi vatrom gore, 
Jošte rujne usnice tvoje dvije 

Srce mi more. 

Mnogu lavu sasuo već je Vezuv 
Mnogu spomen pepeo njegov krije 
Spomen na te Klitijo, ženo blijeda. 

Sakrio nije. 


* 

Slabo je tijelo . . . 

Slabo je tijelo. Gospode, slabo! 

Ja sam ga bio kamenjem britkim, 

Trnjem sam oštrim krv svoju lio. 

Suzama vrelim prao sam grijehe 
Suzama divljeg očajnog straha. 

Usnice svoje kletvama vične 
Prisilih pjevat psalme i himne 
Veličju Tvojem, silni Jehova. 

Duša je moja ranjena teško 
Slabo je tijelo. Gospode, slabo! 

Zgrčenih ruku, blijed od tjeskobe 
Gledam i gledam paklene sjene . . . 

Usne mi šapču molitvu vruću 
Ali mi oči sablasti rišu . . . 

Krvari srce ... ali gle tamo . . . 

Opet se duši javljaju plamne 
Vizije strasne plamenih dana . . . 
Mjedenozlatnim, večernjim svijetlom 
Strasna tjelesa žena se bliješte. 

Opojni miris tropskoga dana 
Burka mi dušu titanskom snagom 
Vidim ih . . . vidim . . . gledaj gdje plešu 
Žarko i divlje ... na mene zure, 

Plamene oči žegu mi tijelo . . . 

Grudi se njine dižu, ah, grudi. 

Bijele ko mramor, bijele ko snijeg, 

Jabukam nalik hesperskim zlatnim. 

Slabo je tijelo. Gospode, slabo . . . 

S tisuću vala more me hvata 
Požude plamne . . . mrijet ću u njemu . . . 
Za mnom gle strasti stoglava hidra 
Zijeva i gramzi . . . Groza me hvata . . . 

Slušaj ih, kako zamamnom pjesmom 
K sebi me mame cjelova žedne. 

Gledaj, gdje dušu ispit mi hode. 
Čarobnim smiješkom smijuć se na me. 
Grlice tako ljubavnim gukom 
Svijaju gnijezdo majskoga jutra. 

Pjesma mi njina čarobnom maglom. 
Magičnim svijetlom sapinje dušu . . . 

Gle, sad se k meni čarobna bliži . .. 

S pogledom žarkim . . . ljubavi punim . . 
Crna joj kosa prsi na vjetru. 

Blijede joj usne trzaju strasno. 

Grimizne zrake opojne slasti 
Demonskom snagom oči mi bliješte. 
Miris narcisa, bijelog jasmina. 

Opojnih ruža s tijela joj miri, 

S proljetnog čara njedara bijelih . . . 

Na svomu čelu osjećam plamen. 

Žarke ga njene taknuše usne. 

Krvlju mi struji plamen čeznuća. 

Vrućica divlja stresa mi kosti. 

Valovi strasti pjene se divlje. 

Cjelova žudim plamenih, žarkih 
Vrućih ko sunce saharskog žara. 

Vrućih ko vatra bijesnih vulkana. 

Vrućih ko pako cjelova žediam. 
Poklikom divljim postaje duh mi: 

Ovamo brzo opojnu čašu 
Dušu i tijelo za nju ću dati . . . 

Slabo je tijelo. Gospode, slabo! 

Smiluj se na me suzom bar jednom. 
Kane li ona u more burno 
Stišat će vale. Smiluj se Bože! 

Ave Maria. 

Latice ruža u jezeru tmurnom 
O tebi, sveta, misli su moje. 

Dragulj u pustom saharskom pijesku. 

Na kom se zmije kote i roje, 

U mojim usnam tvoje je ime 
Djevice Božja, djevice sveta: 

Nikad izustit ne bih ga smio. 

Moja su usta pogana, kleta. 

Sunce si ti što prodire sjajem 
Prokleti prozor tamnice moje. 

Zvijezda si ti, što trepteći blago 
Uznosiš čarom nebište svoje. 

Mrak sam ja mrki, mrak sam ja crni, 
U kome tisuć sablasti spava. 

Sablasti zlobe, sablasti strašne. 

Odurne hidre s tisuću glava. 

Daj da iz ruke tvoje mi sine 
Smućenom srcu palmova grana. 

Daj da mi smiješak s tvojega oka 
Melemom bude krvavih rana. 

Djevice možna, kraljice rajska. 

Sanje. 

Ja sanjam o makovom cvijetu 
Sto muza ga poda na dar, 
Koj crnu mi progoni sjetu 
I svijetom mi kazuje čar. 

Ja sanjam o grimizu roba 
I kako če lanci mu past, 

I vidim gdje svanu već doba 
Gdje jadniku podaju čast. 

Ja sanjam o svenulom cvijeću. 
Da opet će procvast u maj, 

O blijedima gospama sanjam 
Da naći će izgubljeni raj. 

Ja sanjam o velikoj smrti. 

Sto lebdi nad truležem svim. 

Ja sanjam o božjem carstvu 
I zlu što se splinu u dim. 

Ja sanjam o dobrom sijaču 
Sto sije već ljubavi cvijet 
Ja sanjam o zadnjemu plaču 
I vidim, gdje novi se svijet. 

Sjećanje. 

u paprati i mahu ribnjak sniva 
Sanjareć po njem bijeli labud pliva. 

Po vodnom bijelom cvijeću mjesec titra 
I krijesnica nad grm se diže hitra, 

A vjetrić šašom i trstikom njiše 
I vodom zlatne kolobare riše. 

Kroz tihe sjene noćna ptica letne 
I idu . . . idu blijede ure sjetne, 

Tuj spominjem se tvoga milovanja 
I pramaljetnih, Klitijo, nam sanja. 

Da ... tu si bila . . , vesela i cvjetna, 
Ko srna tu si skakutala sretna, 

I čavrljala nimfama o caru, 

O cjelova nam sunčanome žaru. 

Već nimfa nema za me, Pan već šuti 
A obrasli su do Kipreje puti 
Idoli pali za me s pjedestala 
O njima zalud gukat bi mi stala. 

Na starom opet slonim sarkofagu 
Na tebe mislim kano spomen dragu. 

O zvijezdam sanjam i o lilijama, 

A ti po rimskim bludiš ulicama, 

I dok moj duh se u oblake gubi. 

Sad možda drugi tvoje usne ljubi, 



Kumirima. 

Kad sam pred vama, bogovi jadni. 
Palio žrtve, noseć vam dar, 

Gledo je na me mramor vaš hladni 
Mene tek strasti palio žar. 

Moja je duša vapila bijedna: 

Neka već svrši zemski se jad. 

Vaša su srca krvi tek žedna 
Gledala mirno, gdje trpim mlad. 

Ja sam ko crv se valjo u blatu. 
Lancima treso, bio sam rob, 

I u tom kletom demona jatu 
Vidjeh svoj konac, vidjeh svoj grob. 

Tada sam dizo očajno ruke 
Utjehe proseć okrutne vas. 

Neka već jednom nestanu muke, 
Stenjuć od boli drhto mi glas. 

Ali sa vaših mramornih usta 
Samo se na me kesio smijeh. 

Okolo mene magla bje gusta 
A u mom srcu očaj i grijeh. 

Sto ste vi meni podati znali? 

Opojnu čašu,- očaj i strah . . . 
Zgazio sve sam što ste mi dali 
A sada i vas bacam u prah. 

Grobovi stari, trošni idoli. 

Duh je sad moj ko klisura čvrst. 

Na piramidu prošlih je boli 
Stavio sveti Spasa svog krst. 

Rosa mystica. 

Lagano izmedj mirta nojca kreće. 

Srebrne niti plete grančicama, 

Tihano lahor šapće ružicama. 

Pučinom morskom zvjezdno krijesi cvijeće. 

Milinjem dršće rosno pramaljeće . . . 

Gle . . . ko da travom lakim nožicama, 
Klitija blijeda k meni stupa sama, 

I ručicu mi iznad prama meće. 

Kraj mene sjeda, duša moja strepi. 

Ćutim joj dah i miris svježe kose, 

A velike joj zjene cjelov prose. 

Jesi li ti to kano sanak lijepi? 

O, podji samnom, ima još i za te 
Po njivam rajskim cvijet što vječno cvate. 

Svijetlo. 

Zlatno se bližaš Svijetlo! ... U ruci nosiš palmu. 
Veseli smiješak tvoj mi jadovno srce blaži. 

Bližiš se, dobri pastiru, jaganjca našo si svoga. 
Slasnoga napitka kapi žednima usnama daješ. 

Ti već iz grobišta tihih, gdje sam ti palio tamjan 
Molitve moje žarke, vrtove rajske stvaraš. 

Vrtove lijerova pune, koji sa opojnim dahom 
Bolesnu dušu mi liječe, jačaju na djelo slaba. 

Umrijet ću veselo, slasno, u plaštu ljubavi tvoje. 

Kao što umire rosa sjajna na zrakama sunca. 
Rkstazom svetom će duša stvorit se grlicom svetom 
Letit u eterskog sklada hridine nepredobitne. 

Ondje će gnijezdo svoje u gaju vječite sreće 
Savit na bisernim granama od mojih sazdanim suza 
Caklit će mističnim sjajem, ništa već spominjat ne će 
Da mi se dotakla duša nekoć i zemskoga praha. 

U KATAKOMBAMA 

Tiho u noćnome hladu . . . 

Tiho u noćnome hladu podzemnih rovova vlada 
Svetost i čast još ljudska, koju na zemlji ne trpe. 
Gore je senat stari narešen lovorom mrkim. 

Koji nas proklinjuć traži. Gore su robovi bijedni. 

Koji u negvama svojim biča se tiranskog boje. 

Gore pred cezarom silnim cirkus se stresa od strave. 
Gore u dvorima slave razbludne carice piju 
Mladog patricija snagu, raskošnim dvored ga pićem 
Gore su hramovi zlatni, pune ih stari idoli 
Gore vestalke bijele čuvaju vječitu vatru. 

Gore se vučici divljoj orgije pomamne vrte. 

Mramor i lovor i loza, zlato i svila se bliješte. 

Ispod talijanskog sunca ispod vijek vedroga neba . . . 
Ovdje u noćnome hladu podzemnih grobova drhću 
Plamovi crvene luči, štono ih djevice nose. 

Plamovi slabim što sjajem svijete u užasnoj tmini. 
Sjaju na obraz junaka, koji su spremni umrijeti. 

Sjaju na svetaca glave, koji su umrli živi. 

Živi da budu u onom, koji je umro za ljude. 

Sjaju na patnike silne, koji će palmom u ruci 
Cijelomu svijetu prednjačit, kako se gine za miso. 
Njihov je lovor u vjeri, njihov amanet u boli. 

Njihovo oružje silno: jakost i nada u Kristu, 

Koji je učio prvi svi ljudi da su si braća 
I da nad ovim se svijetom vječita uzdiže Ljubav. 
Izmedju podzemnih stijena ovdje koracaju blijedi 
Proroci novoga doba, patnici s trnovom krunom. 

Luči rasvjetljuju stijene mističnih znakova pune. 
Vječitih simbola slave onima, koji ih znadu. 

Mistična riba nas gleda spasa nam dobroga znamen. 
Pastir naš dobri, pelikan, mistična vinova loza. 

Žrtvi izabrano janje, dajuć nam hljebac života. 

Pjevajte gore nad zemljom slobodno razbludne pjesme, 
Ovdje u tminam' se ovim radjaju svjetlosti himne. 

Ovdje sa harfa se naših razliježu plameni zvuci. 

Koji će zemlju rasvijetlit, koji će ispunit cvijećem 
Nebesnim vječitim cvijećem vjekove ljudskoga roda. 
Cvijećem, što andjeli sami brat će za Višnjega prijesto 
Liljane djevica svetih, ruže rumene od krvi 
Patnika mrtvih za njega, ljubice čedne i blage. 

Sto će sa poniznim miljem njemu u slavu mirisat. 
Tisuću puti će zloba uzdići zmajevu glavu 
Satrti htijući miso, koja nas patnike spaja,- 
Tisuću puta će pako sasuti na nas vulkane 
Mržnje i gujskoga jeda. Zemlju i nebo će tresti! 

Mi ćemo stajati čvrsto s pravde barjakom u ruci 
Oduvijek patnička krv je radjala plodove vječne! 

Cvjetna polja. 

Cvjetna polja, modra nebesa i ti 
Sjajem svojim, duše što ljudske blažiš. 
Zrake svete sipajuć zemlji crnoj, 

Zlaćano sunce! 


I sva bića vidna i nevidna oku 
Da ste zdravo ljubavi vječne znaci! 
Duši našoj pričali vijek ste tajne 

Silnog božanstva. 


A1 tjelesa satkana s praha zemskog. 
Sto će u prah nestati u dubini. 

Nisu htjela slušati divne riječi 

Vječite, silne. 


Nektar rajski ispit su ovdje htjela 
U toj doli suza i crne kletve . . . 
Tražeć sreću ondje, gdje guja. gradi 
Ležište 3|^sko. 


Tako iznad močvara pustih crnih 
S kojih samrt sablasti diže svoje. 
Slavuj pjeva bezazlen, slatko nježno 
Veselu pjesmu. 


Tmina crna zavila oči naše. 

Slijepi mi smo lutali izmedj cvijeća,- 
A pred nama ponor je grozan puko 
Vječitog fTaclI.^ 


Mi smo ludo stupali dalje . . . dalje . . . 
Nismo čuli prirode himnu vječnu . . . 
Nismo čuli glasove iz orkana 

Gorom što lomi. 

Nismo čuli ljubice stidne šapat 
Nismo čuli dalekih šumor voda 
Nismo čuli gromova bijesnih tutanj . . . 

Stupasmo slijepo .. . 

Ispred nogu stavio On je naših 
Trnje boli, mi smo ga prezrev prošli. 
Čavli mržnje rezali meso naše. 

Sve bi uzalud. 

Mi smo dalje stupali smjelo, hrlo. 

Ludo trateć mladosti svoje dane . . . 
Casak sustav, brže smo opet pošli 
K ponoru crnom. 

Tad je došo tiho ko dah zefira 

Blago, nježno ... Nismo ga gledat htjeli_ 

Zborio je ljubezno kano čedu 

Majčica nježna. 

Đavo nam je grozdove sočne, zlatne 
Pete naše zgazile sve su brzo . . . 

Suze su mu ronile blijedo lice, 

Smijeh ih naš skobi. 

Mi smo dalje stupali smjelo, hrlo. 

Kano bozi, koji u Olimp idu . . . 

Divlje, strasno pijana grla naša 

Grmila pjesme. 

Tad je izmed proklete naše rulje 
I med jazom vječitih kletih tmina 
Stao nijemo . . . razdrijevši ruho svoje. 

Kazujuč srce. 

Iz tog srca prosjale zrake sjajne. 

Iz tog srca protekla rujna krvca 
I pred noge je naše tekla, tekla . . . 

Stvarajuć rijeku. 

Ali mi smo u svome bijesu gordom 
I tu krvcu gazili nogom svojom 
S te strahote hidrine, silne gore 

Tresti se stale. 

Sveto, čisto, ljepše no božje sunce. 

On tad — srce diže i pred nas baci. 
Tad već nismo na nogub stajat mogli, 
Padosmo k zemlji. 

Mrena s naših očiju kleta pade. 

Burno more spazismo grijeha svojih. 
Ponor strašni vidjesmo, ah i ono 
Veliko srce. 

Cvjetna polja, modra nebesa i Vi, 
Dobre, blage vidne i tajne moći 
Zvijezde, sunce, mora i gore silne 

Klikćite s nama! 

Slava srcu velikom, sjajnom, svetom. 
Sto nas spasi smrtnike vječne tame. 
Slava onom, koji je tražeć našo 
Jaganjce svoje! 

Strepite . . . 

Strepite Neroni grozni! vaša se zvijezda već mrači. 
Doskora past će u tminu vječite kletve i boli. 

Desna usahnut će vaša, što nas sada još tlači. 

Srušit se u prah idoli. 

Strepite Neroni grozni, dosta jj£ žrtava bilo. 

Vapaje robija je čuo na nebu silni Jehova, 

Srce se ražali njemu, vlastite djece mu milo. 

Zora već zori nam nova! 

Vi što u bludilu laži gojite puteno tijelo, 

Trgajuć listke sa cvijeća nevinih djevica svetih 
Zalud se smiješite glupo, za vas već ori opijelo. 

Sunce već pravde nam svijeti. 

Gladni će sitima biti, sitni će silnima postat,- 
Zuljevne ruke će gradit hramove novoga dana 
Dvorova vašijeh neće kamen na kamenu ostat. 

Bit ćete crvima hrana. 

Vi što ste sliku božanstva stvorili zvijer ju i robom. 
Vi što ste podlaci gujski podlegli demonu strasti. 
Znajte da život vas vječan čeka prokletim grobom. 

Oblaci kupe se tmasti. 

Strepite grozni tirani, koji ste gazili bijedne 
One, što žedjaju pravdu mrijući ponosno za nju 
Stenjanje slušajte njino, bijte si grudi leđne. 

Strepite noću i danju! 

Zvijezda. 

Smjelo stupamo, naprijed idemo u noći naših dana. 
Krvava čela, ranjena tijela, blijedi od nesna i ljutog 

posta, 

Medj sablastima naših prošlih grijeha, 

Medj zvjerovima, što nam zube cere. 

Sto hlepe već da pandže u meso naše rinu 
I krvave ognjene oči, požudnim gnjevom, pilje u naše 

misli. 

Naprijed stupamo, smjelo idemo 
Iz svijeta mrtvaca i blijedijeh sjena. 

Sto lijeno se vuku u prahu doline suzne, 

Naprijed stupamo za jednim ciljem, 

Za jednom zvijezdom. 

Nit grozni hihot vampira ljudskih. 

Nit ruglo djece, nit bič tirana. 

Nit lomljava silna slapova hadskih. 

Nit ledene sante prezira bratskog. 

Nit vjekova bura, ne može zamest 
Putove naše posute trnjem. 

Putove naše omašćene rumenom krvlju. 

Stresli smo s nogu prašinu crnu . . . 

A duh nam se vije gore visoko. 

Sve više i više . . . sve dalje i dalje . . . 

U mirisnim oblacima vizija tajnih. 

LI valovlju toplom ambrozijskih ćuti. 

Sve više i više . . . sve dalje i dalje. 

Duh nam se krili u serafskoj pjesmi. 

Divi se Smrti djevici bijeloj. 

Koja nas vodi laganih krila 
Blaženim smiješkom u vječnosti krilo 
Do naše zvijezde. 

Do zvijezde pred kojom klonuv, klečeć se klanja. 

Do zvijezde što lebdi gore visoko, 
Prkoseć vječno olujnom bijesu. 

Do zvijezde što blista, krijesi i titra. 
Sjajeć u himni beskrajne slasti, 

Sjajeć nad tajnim bezdanom mira. 
Dižući pale, 

Blažeći jake. 

Krijepeći slabe. 


Smjelo stupamo, naprijed idemo u noći naših dana. 
Dalekom cestom. 

Blijedi od posta. 

Gladni i žedni. 

Iznemogli slabi, 

Upalih lica. 

Sa smiješkom sreće, 

Pjevamoopojno,. slavodobitno, gromko i smjelo 
Pjesmu flehovi!l j 


Pjesmu ^tehovil i 

U elanima kušnje . . . 

djospode silna desna je tvoja! 

Srce nam drhće slaveći tebe. 

Nikoga nema većeg od tebe. 

Dobar si, svet si, blag si i velik 
Ipak si strašno kušao djecu! . . . 
Smrači se sunce, uzdrhta zemlja. 

Tako u noćnom drhće orkanu 
More, kad oluj divlji ga šiba 
Talase silne bacajuć k hridim. 

Stoljetnog dublja na njima krošnja 
Stresa uz šum lomljave grozne: 

Umro je silni, umro je sveti! 

Tisuće još su čeznule za njim, 

Zedjale svete okrepne riječi. 

Čeznule blagi smiješak mu ubrat 
Jedini cvijet u pustari žića. 

Umro je silni, nastade tmina. 

Jauk se čuo grobišta leđnih. 

Jauk se čuo nevine djece. 

Jauk se čuo s visova rajskih. 

Njegova krv je tekla po zemlji. 

Tekla na kosti djedova naših. 

Tekla na cvijeće propalih nada. 

Tekla na kletve prošlih vjekova. 

Tekla na klice budućeg svijeta. 

Zmija pod križem uzdigla glavu 
Ponosno, drsko svijajuć tijelo, 

Plamne joj oči sipale vatru 
Pobjedna sjaja, pobjedna žara 
Pitajuć zlobno: Gdje vam je Bog vaš? 
Nestade stada, nesta pastira . . . 

Samo u duplju podzemnih špilja 
Četa je skromnih stenjala tiho, 

Zvijerovi da je ne čuju strašni. 

Samo u duplju podzemnih špilja 
Još se je tužni začuo jauk 
Ime spomenut nečujno: Hristos. 

Tko je tad mogo pobjedu sanjat? 
Crvićem nalik mi smo u prahu 
Gmizali samo stvorovi jadni 
Bojeć se ludo: »Umrije Jehova. 
Toljagom silnom Satan je grozni 
Razbio, jao, čitavi svemir! 

Gospod je pred njim kleknuti moro. 
Naše su žive usahle kosti. 

Grobovi mi smo pusti i prazni. 
Brodovi, što ih razbio vjetar!« 
Gospode prosti slabosti našoj! 

Bili smo ludo crvovlje zemsko . . . 
A ti si bio jači no ikad 
A ti si bio veći no ikad 
A ti si bio blaži no ikad. 

Tako ko truba posljednjeg suda 
Gromovom nalik urljave ljute 
Zamnu najednoć djeci Jehove 
Veseli glasi: Aleluja gromki. 

Uskrsnu Isus. Slava mu, slava! 
Gospode silna desna je tvoja. 

Tvoji su silni stupovi oni. 

Na koje sam si smjestio zemlju,- 
Zalud ju ruše Samsoni pakla 
Hrist će naš vladat vijeke vjekova. 
Slavimo njega pojući pjesme — 

Dani su kušnje, teški su dani. 
Uskršnje sunce, sunce je naše. 

Pjesma patnika. 

TT lačite nas, ništite nas kano bijesni vuci 
Mi stojimo postojano s palmama u ruci. 
Trgajte nam djecu našu s izjadjenih grudi, 
Zaboravte još i više da ste braćajjudi. 
Umirući mi živimo . . . Zalud vam je djelo. 
Naša smrt je život za nas, ah za vas opijelo. 
Verige nam režu meso, krv se naša lije. 
Skršeno je tijelo naše . . . duša naša nije! 


Srušili ste kuće naše i naše oltare. 

Po prašini vukli ste nam djede naše stare, 
Djevicama nanijeli ste krivicu, sramotu. 

Za muke nam izmislili najveću strahotu. 

Žene naše, bijedne žene, žrtvom su vam bile 
S truplima se našim vaše uze ispunile. 

Verige nam režu meso, krv se naša lije. 
Skršeno je naše tijelo . . . duša naša nije! 

Zalu d si la, zalud negve! Po bjeda je naša! 

Iz vaših će gordih šaka ispast krvna čaša. 
Ne treba se bojat smrti, koji mrijeti znade c 
U života knjizi piše Vječnost naše jade. 
Svaki tirjan srušit će se u prah poput zmije, 
A nad njim će sretan stupat kojeg sada bije. 
Verige nam režu meso, krv se naša lije. 
Skršeno je naše tijelo . . . duša naša nije! 

Naprijed, naprijed svijetli rode, ne boj se tirana 
Sjeme slave i slobode krv je tvojih rana,- 
Iz dubine k atakomba nov s e život rodi, 
TSInuti će skoro sunce i našoj slobodi. 
Zlotvori nas dugo muče i satrt nas žude, j 
“Prodali ~šu za kesu' naš~ m7fogr naše~Jude. * 
~~ Verige nam rezu meso, krv se naša lijep 
Skršeno je naše tijelo . . . duša naša nije! 



39 













Stavi na svoje čelo . . . 

Stavi na svoje čelo trnovi vijenac bez ruža 
Istrgni bijelom rukom ruže iz njedara svojih. 
Pomaman miris je ruža, sječa na orgije slasne 
Sječa na ciparsko vino i kišu zlatnijeh sanja 
Koje u travanjsko jutro sanjaju mlade hetajre 
Mažući mirisnim uljem valovno bjelilo puti. 
Pepelom pospi si čelo. Bičem se kroti i posti 
Onda uzdrhtati ne ćeš, kada će pjesma slobode 
Orit iz serafske trube rušeći grobove smrtnih 
Onda uzdrhtati ne ćeš, kada će strahotna pjesan 
Miješati narode silne rušeći njine idole. 

Stavi na patničko čelo trnovi vijenac i čekaj 
Gospod će krvave rane oviti plaštem sunca 
Biti ćeš svijetao divno kako je njegovo srce 
Biti ćeš sileni cedar, ne će te svaliti bure 
Bit ćeš bio ko snijeg i ne će te zloba oskvrnut 
Ne boj se sine Jehove, svemožan po njem ćeš biti! 

Mučenica. 


VJledajte blijedu ružu, sto je u pustari 
Sada je uvela brzo, da nam još ljepša 


Gledajte zvijezdu plahu, što se u tmini rodi 
Sad će ko alem sjat u Gospoda vječitoj kruni. 

Sada će rajski dvori njome se dičiti vječno, 
Košto se jaganjac diči trnovom krunom svojom. 


Pauk je došao crni, raspreo mrežu je na nju 
Ali je Gospod dahno, nestade varke zlobnog. 

Ona je prolila krvcu za onog, kojega ljubi 
Sada već sluša harfe nebesne vojske svetih. 


Sada kod zlatnog stola dvore je andjeli vinom 
Sada od smiješka Višnjeg drhće joj duša bijela. 

Duša, koja je ovdje drhtala, da ne padne 
S omame crnih laži u ponor zmijskoga legla. 

Sada joj ruka bijela besmrtni liljan nosi, 

Liljan što snijegom svojim Gospoda samog blaži. 

Mi sad još lutamo noću, ona je našla oazu. 

Mi sada plačemo zemlju, ona se raduje suncu. 

Gledajte, kako lijepa, ljepša od hitre gazele! 
Slavimo Gospoda njome, koji ju uzeo k sebi. 

Sretna li ti si, gdje plivaš bezmjerjem mističnog mora. 
Moli se sveta Agnezo, moli se za nas, o čista! 

Nadgrobna ploča. 

Cinamius ko janje bijelo sniva. 

Pod mramor^pločom nježan kano ruža. 
Pred krvnikom bje snažniji od muža. 
Rad Krista, dijete, spalili ga živa. 

Prah tijela svetog ova ploča skriva, 

A1 duša mu ko lepir rajem kruža. 
Spram Višnjeg liljan netaknuti pruža. 
Sam Krist joj vijenac pobjedni dariva. 

Ti koj se rukom dotakneš te stijene, 

U pomoć zovni ove moći svete. 

Da za te moli ovo slatko dijete. 

Kom srce klone, on nek amo krene. 
Zar smije dat da svladaju ga tmine. 
Kad sitno dijete, kano heroj gine? 

Roma. 

Još zadnje granjem sapliću se zrake. 
Na mramor bliješteć Jupitrova hrama, 
I igraju se ko Sylphide lake. 

Maslinom modrom, žutim narančama. 

Već tone sunce u otajstvo noći, 

U ametistnu beskrajnu pučinu. 

Uz isti grimiz, koj će opet doći. 

Na kriocima zore u visinu. 

Po makljenima, cvjetnim rudinama. 

Po smokvam, brijestu i zelenoj travi. 
Po liticama i po jarugama. 

Već nojca svoju blagu ruku stavi. 

Iz polutmina plahih, tihih sjena. 

Još gorda Roma sijedu diže glavu, 
Skrlet joj kiti grudi i ramena. 

Na staru svoju spominje se slavu. 

Iz polutmina tihih, sjena hladnih. 
Gigantska pred nju spodoba se diže. 
Jek Sphynga, Kronos ili kletva jadnih. 
Sto postav živom do nebesa siže? 

Govorit stade: Oči tvoje krijese 
O Roma! Još od strasti podrhtavaš, 

I onim što se pjanom bogu kese 
Oltare dižuć ti se podsmijavaš . . . 

U tunikama krzna tigrovoga. 

Po svetoj cesti blude tvoje kćeri . . ! 

A krvi žude sinci legla tvoga, 

Ko krvoločne, nezasitne zvijeri. 

O zlato sjajno, što ti tijelo resi. 

Krv slijepila se, a ta sjajna kruna 
U kojoj tisuć alemova krijesi 
Prokletstva, suza, krvi ti je puna! 

Zar ne vidiš, gdje uzdižu se blijede 
Sablasne sjene, koštunjave ruke. 

Upale oči, što te mutno glede, 

I lica suha, slike grozne muke? 

Ne vidiš one, koji čuli nijesu 
Već samo udar šiba, krvnog mača, 

I hihot grozni tirjana u bijesu. 

Okova zveket, škrgut, jauk plača? 

O vidiš, Roma, ali zjene tvoje 
Na raskoš samo uprle se svijeta, 

I s prezirom tek motriš roblje svoje. 

Jer tvojem sjaju njina bijeda smeta. 

A1 čujde gospo! Jupitrov još leti 
Ponosit nebom grdni oro stari, 

A1 već i njemu crni udes prijeti, 

U prašini će kreljut da vucari. 

Ti ohola po krvi jadnih žedna, 

U orgije se bacaš divljim žarom, 

A1 skoro i ti bacit ćeš se bijedna, 

Ko služavka pred ubogim ribarom. 

I malo još i ti ćeš skinut krunu. 

Pred onog vrc' ju, kog na križ razape, 
I gdje Kviriti Veneri se kunu, 

Tuj gledati ćeš kršćanske agape. 

Ti smiješ mi se . . . prezirno me glediš . . . 
Za utvaru me smatraš crne noći 
Nit obola za moje riječi ne daš, 

A1 što ti rekoh, to će brzo doq!« 

I nesta sablast u tavninu mraka, 

A Roma dalje pjeva pjesmu slasti, 

I slavi svoju Veneru i Baka, 

I kaže lovor, koj joj ne će spasti. 

Za gore rimske utonu već sunce, 

I tiha nojca cijelim krajem stupa, 
Tamninom tajnom doli i vrhunce, 

U opojnome zanosu već kupa. 

U hvojama se slavulj pjesmom glasi. 

Sa dvora slaze polunage žene. 

Sa častbenim se vijencem Rimljan krasi. 
Svud slast se krili kuda noga krene. 

Iz tisuću se i tisuću grudi 
Kvoje ori . . , Raskoš slasti cara, 

A1 ispod zemlje skupili se ljudi, 

I slušaju riječ staroga ribara. 

i iciii 1^.1 irvv^ni i Lomili . . . 

Plamenkom rujnim drhće uljenica, 

U krilu hladnom groblja podzemnoga, 
I ko da velom sjaja krvavoga. 

Na krvcu sjeća svetih mučenica. 


Pred grobom svetim kleči djevojčica 
U polutami mraka mističnoga. 

Na raspetoga misli svoga Boga. 
Ekstazom svetom plamte njena lica. 


Još čas, još dva, da zaskoče ju zvijeri 
Vucarit će ju rimskim ulicama, 

I krv će njena sjajit poput plama. 

A iz te krvi procvasti će lijeri . . . 
Tirana davno više biti ne će 
A1 vjekovima ovo cvast će cvijeće. 




Duša. 



U eterskom moru, / 

Htjela se je družit 
Zvjezdanomu zboru. 

Golubica bila 
Bijelih sniježnih krila, 

I sve više, više, 

K Bogu se je vila. 

Kad najednom susta, 

Ne može već više. 

Zvijezdama se tuži. 

Plače i uzdiše: 

O zvjezdice zlate. 

Vi sestrice drage. 

Sto je krivo, te mi 
Ponestalo snage? 

A zvjezdice sjaju 
Milo trepećući. 

Blagim sjajem zbore 
Nježno šapućući: 

Idi dolje sestro, 

K zemljici se vrati, 

.U krvi i s uzam 

Još se moraš prati. 

Na tvom percu sitan 
Prašak zemlje osto. 

Tek kad i taj skineš 
Letiti ćeš prosto! 

U dubinu katakomba. 

Lj. dubine katakomba vodio me blijed trapista. 

Gledao sam stare stijene, blijedi spomen drevnog kista, 
A u ruci drhtala mi voštanica, mala, plaha. 

Stupao sam drhćuć, .nijemo, u po čežnje, u po straha. 

I pred moju dušu sjetnu bližale se svete sjene. 

Djeca mala, vedri ljudi, pa i slabe krhke žene, 

U rukama držali su divne palme mučenika. 

Pjevali su vječne pjesme svoje duše vjerenika. 

Pjevali su tajne pjesme, krvna čela, krvnih rana, 

U ekstazi redala se družba sveta, izabrana. 

Kazala mi rane svoje, slave svoje spomen sveti, 

I kako je za svoj uzor znala stradat, znala mrijeti. 

li modrome oceanu sred mirisa od zefira, 
li sunčanom ruhu crpe sada slasti vječnog mira. 

U gozbi ih časti rajskoj sam gospodar ovog svijeta. 
Pa sad rulja crnog hada ne može im već da smeta. 

Umrli su slavni borci za slobodu novih dana. 

Pa sad nose čela svoja zlatnim vijencem ovjenčana, 

I visoko uzdižu se iznad ove zemlje stare 
Svladali su smrću svojom i Rimljane i barbare . . . 

Pa kad opet gore dodjoh u zemaljski trulež svijeta. 
Zgadi mi se zemlja crna i pijana rulja kleta . . . 

I sa ruku svojih trgam svoje težke, grozne lance, 

I na sjene, svete sjene, s čežnjom mislim neprestance. 


AD METALLA DAMNATI 




















Ad metalla damnati. 

(Uskrsna slika.) 

Duboko u podzemnim rimskim rudnicima. Vječna tmina krili 
se po njima. Prekida ju tek gdješto slabo svijetlo rudničkih 
svjetiljaka. Zarobljenici, golih tjelesa, izmučeni, blijedi, svezani 
su sve dva po dva lancima jedan uz drugoga, Viminij, zaro^ 
bljeni kršćanski svećenik, stari rimski patricij srebrne kose, vrlo 
plemenita, ozbiljna, svetačkoga lica, svezan uz Eulogija, mladoga 
kršćanina, kojemu još nije nahudila memla od kamena. Uz 
njih nedaleko blijedi Antonij, patricijski mladić, poganin, U 
razmacima poganski i kršćanski zarobljenici. Vidi se svima, da 
užasno trpe u tom okrutnom ropstvu pod željeznom batinom 
nadzornika Ojuađrata, uz slabu hranu i nikada ne videći sunca. 
Vrijeme je počinka, Uskrs, Nadzornik, debeli, crvena lica 
Quadratus, udaljio se je za časak. 1 ) 



Viminij: 

»I gle, zemlja se zatrese vrlo, jer je and jeo Gospodnji 

sišao s neba, 

i pristupivši odvalio kamen od vrata grobnih i sjedio 

na njemu. 

A lice njegovo bijaše kao munja,- odijelo njegovo kao 

snijeg. 

I od straha njegova uzdrhtaše stražari i postadoše kao 

mrtvi«. 


učim 

Radujmo se i veselimo se u 


x > Sv. Ciprijan opisuje ovako 
odsudjeni na rad u rudnicima, kaznu gotovo goru od smrti: 
„O vi blaženo okovane noge, koje ne će riješiti okova kovač, 
nego Bog , . . Tijelo ne ima u rudnicima ni ležišta ni njege, 
teškim radom umorene kosti leže na goloj zemlji. Niti imadu 
vode, da okupaju tijelo od nečisti, što ga izjeda . . , Kruha 
jedva zalogaj , . . bez odijela drhću od zime ... na po ostrU 
žena glava je u neredu . 



j 

Rof> poganin: 

U okovima pjevati još znate, 

Ko da uz gozbu stola raskošnoga 
Sa cimbalima robinje vas prate 
I ovjenčane ružama sred plesa. 

LI ogrljaj vam nudjaju tjelesa. 

Viminij: 

Tko s njime strada, s njim će slavljen biti. 
Za zemskim čarom ne će čeznut grudi. 
Kad vječnost krunu vječne sreće nudi. 

Kršćani: 

Izvede narod svoj u radosti. 
Izabranike svoje u veselju. 

Aleluja! 

Rob poganin: 

A1 vi po dvoje okovani ljuto 
Vucarite za sobom lisičine. 

Već nikad sunca ne će zret vam oči, 

I lance samo smrt će da vam skine. 

Na kostima vam nema topla ruha 
I zima ljuta tijelom vašim trese. 
Quadratov štap od gvoždja sve polako 
Na ledjima već našim izdire se. 

I naše krvi ispio je više. 

No što je grkljan proguto mu vina, 

Već zgrbljeni smo, zgrčene nam kosti. 
Tolikih muka zar vam nije dosti?! 

Drugi rob: 

Mi smo robovi bijedni i gladni, 

Tirjan nas bičem bije. 

Od zipke do groba stvorovi jadni. 

Za nas ni sunce ne sije. 

Ledja nam krvava terete nose. 

Djecu nam trgoše s grudi. 

A ne smiju oči suze da rose. 

Jer nismo ni zvijeri ni ljudi. 

Hoće 1' nas proždrijeti danas još more, 

II će nas pribit na križe? 

To bozi tek znadu okrutni gore. 

Do kojih naš vapaj ne siže! 

Viminij: 

U oblacima doć će vladar svijeta, 

Ko sunce zlatno zasjati će svima, 

Ko šum će voda njegov glas nam zborit 
I sedam zvijezda imat će u ruci: 

I tada blago mučenim rad pravde, 

I tada blago jaganjcima svetim, 

I tada blago, koji krv su lili 
I suze, kajuć teške grijehe svoje. 

Od liljana će bjelji sjat se oni 
Na plamu svetom ljubavi mu žarke. 

U rukama će držat ruže krasne, 

I sipat ih u noći prošlih dana, 

I sipat ih nad puste suze svoje. 

I sipat ih nad grobovima tuge. 

I lica će im sjajiti od sreće. 

Ko prvi pozdrav rujne zore moru 
Za ljetnog dana ispod vedra neba. 

I mjesto trnja nositi će krunu 
I mjesto noći dan će vječni biti 
I mjesto plača Hosana se orit. 

U oblacima doć će vladar svijeta . . . 
Ko sunce z!atno zasjati će svima. 

Kršćani: 

Koj mogao nas satrt. 

On spasio je svijet. § 

I njegove su riječi 
Ko mirisavi cvijet 

Aleluja! 

I tko taj miris dahne 
On ćuti život nov, 

I na njeg s neba Gospod 
Svoj sipa blagoslov 

Aleluja! 

Antonij: 

<koji je dosele sagnuta, sumorna čela, mislio teške misli, Viminiju) 

Oče, oče, veliki su moji grijesi. 

Duša mi je ko Meduza, mrtvim stvara 
Sve što bijelim blagoslovom nevinosti krijesi. 

Duša moja, duša puna paklenog je žara. 

Gdje je bilo bijelih lijera, ja ih zgazih. 

Uz ognjište kućnih lara smrvih sreću. 

Kao guja zavidnica svuda plazih. 

Gdje još ne znah u domaćem otrov cvijeću. 
Orgijama divljeg Bakha panterske sam igro šale, 
Afroditi Astarti sam žrtvovao dijeve male. 
Robovima u lancima kovao sam teže lance, 

A siroti što je stala moliti me koru hljeba. 
Batinom sam iz grkljana dušu vuko . . . 

I još mišljah, da sam nalik na nebesnog Feba, 
Kad sam uz log cvjetnih frina pjesme guko, 
Hetakombe trupla kad sam u duboke slao tmine. 
Da ugodim barem časak gordoj strasti vrele krvi. 
Da dosade mora časak sa tamnog mi čela mine, 
U jezeru tople krvi kupao sam tijelo svoje. 

Nema grijeha na tom svijetu, što ga ne zna moja ruka 

Kano pčele crnog hada kroz mene se grijesi roje 
Pa ipak me silni cezar lovor vijencem ovjenčao . . . 
A sad eto . . . iza svega ovamo me odaslao. 

I već davno zgraža mi se duša s tvojeg svetog glasa . . . 
Pa sad pitam, pa sad pitam, ima i' za me jošte spasa ? 

Viminij: 

Kaj se sinko! Bog je velik on je dobar i milostiv. 
Za njeg nema hridi grijeha da ne sruši. 

Za nj pakleni svaki jaz je još premostiv. 

I najcrnjoj a 1' pokajnoj prašta duši . . . 

<On ga blagoslivlje). 

Kršćani: 

On koj nas mogo survat 
U ždrijelo zmajevo. 

On dade nam u ruke 
Barjak pobjede. 

Aleluja! 

Prvi rob: 

O sretnih vas, al mi, tek jadno roblje. 

Ne vidimo pred sobom nego groblje . . . 

Mi nismo ljudi . . . samo nijemo krdo 
I vašem Bogu srce za nas tvrdo! 

Viminij: 

Ispod palma na oazi. 

Sunce žari, sunce grije ... 

Na dalekim hridinama 
Sjever burno snijegom brije. 

Ali kud ti glednu oči. 

Ali kud te nosi noga. 

Svi smo ljudi jedna braća. 

Sinci oca jedinoga. 


Oblaci se kupe tmasti. 

Sunce, mjesec, zvijezde kriju. 

Ali za nas traci sunca 
Vječnog, svetog uvijek siju. 

Daj se sakrij u dubinu 
Divljeg mora preduboko. 

Njegovo te srce traži, 

Njegovo te nać će oko. 

Gdje se crnac bijelim zubma. 

Smjesi svakom bijelom licu. 

Gdje uz frulu pastir parski 
Zove svoju košuticu. 

Gdje uz Ganga cvjetne žale 
Mramorni se dvori sjaju. 

Gdje vrletne hridi kriju 
Izgubljenom vrata raju: 

Svud tek jedan otac vlada 
Sve nas zove istodobno. 

Svi smo braća, svi smo braća 
Ljubimo se medjusobno! 

Quadrat: 

<koji je iznenada došao i čuo zadnje riječi) 

Br . . . lijepa braća . . . kakve lude riječi . . . 
Drugari su mi goli bili krši. 

Sa medjedima ganjat sam se znao, 

A1 nikad bratske nisam čuo riječi. 

A ljubav što je? ... to zna Afrodita 
I četa frina što se noću skita 
I ljubav trži svakom tko da više . . . 

Za vašu ljubav tko da jošte pita? 

Tek one znadu prava ljubav što je. 

Sto dižu graju kao paunovi. 

Kad oholo se šeću perivojem. 

Kad mjesečinom izilaze nage 

II u svom tankom kao zrak odijelu 

Sa grivnama na nogama i ruci, 

A s pogledima paklenoga žara. 

Da na njima bi spržit mogo lasno 
Na ražnju vrteć pretiloga ovna. 

Na svijetlo puti mame zlatne muhe. 

Da omame ih milmirisom svojim 
I mekom svilom svojih bijelih grudi. 

A slatkim groždjem svojih čarnih usta 
li vinograde Afrodite snube. 

Da to je ljubav ... da ne pričam dalje 
O momcima, što bokovima gojnim 
I silnom snagom farneškoga bika . . . 

Viminij: 

Za zube jezik brbljavče već jednom! 

Tko prahom gmiže, tek o blatu sanja. 

Quadrat (bjesni): 

Životom svojim te ćeš platit riječi! 
<Zamahne na Viminija.) 

Antonij (uzdrži mu ruku) 

O stani . . . stani! . . . čekaj . . . nemoj starca! 
Gle srebrne mu drage, svete prame 
Pobijelilo je mlijeko dugih boli. 

LI tvojoj duši crne vrve zmije. 

U njegovoj tek zlatno voće zori. 

Gle, blag je kano janje, što ti skrivi? 

Daj, pusti njega skršit ćeš mu tijelo. 

Eulogij: 

Poštedi starca! 

Kršćani <u velikoj uzbudjenosti): 

Skršit ćeš mu tijelo. 

Quadrat: 

I hoću skršit. Neka pseto gine. 

Antonij (odvažno mu gleda u oči): 

Gle, moja ledja? . . . Evo ti ih . . . Udri! 
U mojim žilam više krvi teče. 

U mišicama mladim vidjeti ćeš. 

Da batina ti ljepše krpe siječe. 

Kršćani: 

Ne, nemoj starca, pusti ga u miru! 

V iminij: 

O pustite ga, ta zar ima ljepše 
Na ovom svijetu no za uzor umrijeti? 
O neka bije . . . Svaku ranu Gospod 
Sa ružama će posut skrletnima, 

I vijencima će bisernima kitit, 

I milmirisom tamjana i narda 
Iz perivoja slave i obilja, 

U kojem sanje istinom se rode. 

On strest će suho lišće naših grijeha 
U zaboravi mrtvo, tiho more. 

Quadrat (trgnu se svom silom): 

Me Hercule, sav svijet na glavu pade 
Za batine kad već i molit stade. 

A1 kad vas tako batine vesele 
Te moje ruke još ih radje dijele. 

<Udari željeznom štapinom svom snagom Viminija tako, 
da se ovaj odmah srušio sav obliven krvlju. Eulogij se k njemu 
prignu, da mu pomogne. Čuje se jauk kršćana, koji lome rukama 
i plaču. Poganski robovi glasno izrazuju srdžbu. Čuje se i grozni 
smijeh Ouadratov). 


Viminij : 

<blažen se smiješi i gleda, dignuvši oči, kao u otvoreno nebo. 
Zanosno kao u ekstazi.) 

Ne plačite! ... u slasti tone duša . . . 

Na oblacima . . . ide . . . vladar svijeta . . . 

(Kršćani mu stadoše cjelivati krvave lance i noge te klečeći 
moliti blagoslov.) 

Antonij <kiekne pred njega). 

O dobri starce . . . tvom se divim jadu . . . 

Svom Kristu daj me, molim te, povedi. 

Tko boli snoseć take ćuti slasti. 

On pravi izlaz znade ljudskoj bijedi. 

Kršćani <Quadratu>: 

Qudrate, daj da s ocem poginemo 
I svi mi s njime palmu dobijemo! 

Svršetak. 

Dr. Velimir Deželić, rođen 21. veljače 1864. u Zagrebu, 
pridružio se prvim svojim pjesmama (Pjesme, 1899./ Kopnom 
i morem, soneti s puta g. 1897., 1900.) nizu pjesnika, koji u 
posljednja dva decenija 19. ^vijeka nastavljaju naročito one 
grane poezije, koje je Aug. Senoa podigao do neobičnog sjaja. 
Ma da pojedinci u ovom kolu ne dostižu svoga velikog pred^ 
šasnika, njihova je poezija, kao cjelina, odraz mnogih i različitih 
težnja naroda na koje se spustila dotad neviđena težina nacio- 
nalno^političkih nedaća ništeći talente i lomeći sve jače zamahe 
kulturnog života. Jedini Kranjčević uspijeva, konačno, da gestom 
snažne uzbune duha dade krepku i genijalnu sintezu ovog 
sumornog vremena, otvarajući ujedno goleme vidike socijalnih 
problema budućnosti. Deželić — u gimnaziji đak Đure Arnolda 
i Huge Badalića — u svojoj je poeziji toga vremena početnički 
plah i ublažuje težinu socijalnih momenata patriotskim idealizmom 
svoga vremena. Ali sve jače poniranje savremenog života u 
dubine životnih pitanja vodi ga, zajedno s usudnim dojmovima 
boravaka u tuđini (napose u Beču i Rimu), do »Zvuka iz 
Katakomba«, prve izrazite pjesničke manifestacije modernog 
religioznog preporoda u našoj književnosti. U ovom najjačem 
djelu svoje poezije dao je pjesnik ne samo poetski intenzivnu 
sliku religioznih zanosa u mističnom svijetlu katakomba, nego 
i živu analogiju kobnih socijalnih ^prilika u naše dane i u krvavo 
doba dekadentnih rimskih careva. Široke slojeve čitalaca osvojio 
je pjesnik nizom historijskih romana iz doba hrvatske narodne 
dinastije (U buri i oluji 1902., Prvi kralj 1903., U službi kalifa,- 
Hadžirova kob 1908.) i iz vremena kršćanskog mučeništva 
(Car Dioklecijan 1906.), potaknutih slavom obnove historijskog 
romana u Henriku Sienkiewiczu i njegovom popularnošću u 
Hendriku Conscienceu, stekavši sigurnost kretanja u historija 
skom materijalu nizom vrijednih povijesnih i arheoloških studija 
iz hrvatske političke i kulturne povijesti. Jedan od tih romana 
(U buri i oluji) preveden je na češki i slovenski jezik 1 to 
dokazuje priznanje, koje je pjesnik stekao i kod onih, koje nije 
na to nukao samo patriotski zanos za našu historiju. 

U ovom je izdanju ispuštena samo »Palingenezija«, koja 
je s cjelinom »Zvuka iz Katakomba« samo u simbolskoj vezi. 
Reviziju teksta za ovo izdanje i korekture štampe obavio je 
Dr. Ljubomir Maraković, 




